Julia Sanina

Yuliia Oleksandrivna Bebko (bl-Ukren: Юлія Олександрівна Бебко; kunjomha xebba Holovan [bl-Ukren: Головань]; twieldet fil-11 ta' Ottubru 1990), magħrufa aħjar bħala Julia Sanina (bl-Ukren: Юлія Саніна [ˈjul⁽ʲ⁾ijɐ ˈsɑn⁽ʲ⁾inɐ]), hija kantanta Ukrena u l-element ewlieni tal-grupp rock alternattiv Ukren The Hardkiss.

 Bijografija 
Sanina twieldet f'familja ta' mużiċisti fil-11 ta' Ottubru 1990 fi Kiev, fl-SSR Ukrena, l-Unjoni Sovjetika. Hija kantat għall-ewwel darba fuq il-palk meta kellha tliet snin; il-kant tagħha mbagħad ġie akkumpanjat minn grupp mużikali mmexxi minn missierha. Eventwalment bdiet tkanta waħedha, kif ukoll bħala waħda mill-membri ta' grupp mużikali tat-tfal u grupp mużikali tal-jazz tal-kbar.

Fl-2005 iggradwat mill-Iskola Mużikali tal-Jazz u tal-Varjetà Artistika. Iktar 'il quddiem hija nkitbet fl-Istitut tal-Filoloġija tal-Università Nazzjonali ta' Taras Shevchenko fi Kiev u kisbet il-lawrija tal-Masters fl-istudji folkloristiċi fl-2013. Hi u tistudja fil-kulleġġ, beda jkollha interess kbir fil-ġurnaliżmu.

Mill-2006 sal-2008 hija kienet l-element vokali fil-grupp mużikali Sister Siren.
ħolqa=https://en.wikipedia.org/wiki/File:MRPL_City_2017_-_%D0%94%D0%B5%D0%BD%D1%8C_3_(34).jpg|daqsminuri|240x240px|The Hardkiss fl-MRPL City 2017 fest f'Mariupol.
F'Settembru 2011, Sanina u l-produttur mużikali Valeriy Bebko ħolqu d-dwett pop Val & Sanina, li kanta kanzunetti bir-Russu. Flimkien irreġistraw filmat sperimentali u ftit kanzunetti, fosthom The love has come (bir-Russu: Любовь настала; lirika ta' Robert Rozhdestvensky u mużika ta' Raimonds Pauls).

Ftit wara huma tejbu l-immaġni tagħhom fuq il-palk u bidlu l-isem tal-grupp għal The Hardkiss. Barra minn hekk, bdew jiktbu l-kanzunetti bl-Ingliż waħedhom b'sawnd iktar qawwi. Fil-ħarifa 2011 huma rrilaxxaw xi kanzunetti ġodda u rreġistraw il-filmat tad-debutt tagħhom imsejjaħ Babylon. Fi tmiem Ottubru 2011, The Hardkiss fetaħ il-kunċert tal-grupp mużikali Brittaniku Hurts. Iktar tard dik is-sena huma rrilaxxaw filmat ieħor imsejjaħ Dance with me, li xxandar saħansitra fl-istazzjonijiet mużikali ewlenin.

Fi Frar 2012, il-grupp iffirma kuntratt mat-tikketta mużikali Sony BMG. F'qasir żmien il-grupp mużikali beda jikseb il-popolarità u rebaħ diversi premjijiet fl-Ukrajna, kif ukoll f'pajjiżi oħra. Fl-2014, Sanina bdiet ittella' blogs awdjoviżivi dwar ħajjitha u l-ħajja tal-grupp mużikali minn wara l-kwinti fil-kanal tal-YouTube tagħha. Fl-2016 Sanina saret waħda mill-erba' membri tal-ġurija fis-seba' sensiela ta' The X Factor tal-Ukrajna.

Sanina koospitat il-Festival tal-Eurovision tal-2023 f'Liverpool flimkien ma' Alesha Dixon u Hannah Waddingham, u għall-finali ngħaqad magħhom Graham Norton.

Fl-2023 tħabbar li Sanina kienet se tagħmilha ta' kowċ fit-tlettax-il staġun ta' The Voice tal-Ukrajna minn Settembru 2023.

 Ħajja personali 
Sanina żżewġet lil Valeriy "Val" Bebko, produttur kreattiv u l-kitarrista ewlieni ta' The Hardkiss, fl-2011 b'tieġ tradizzjonali bi stil Ukren. Il-koppja kienet iltaqgħet fl-2009 jew fl-2010 meta Sanina kienet intervistat lil Bebko, li kien il-produttur tal-MTV tal-Ukrajna dak iż-żmien, iżda huma żammew ir-relazzjoni tagħhom mistura sal-2014. L-ewwel wild tal-koppja, Danylo, twieled fil-21 ta' Novembru 2015.

 Stil 
Sanina tagħti attenzjoni partikolari lill-ilbies tagħha. Stilisti bħal Slava Tschaika u Vitaliy Datsiuk joħolqu l-ilbies għall-membri kollha ta' The Hardkiss. Il-grupp mużikali jaħdem mill-qrib ukoll ma' disinjaturi żgħażagħ (Ivanova, Bekh, Nadia Dziak, Anouki Bicholla, eċċ.). Sanina tammira ferm ix-xogħol ta' Alexander McQueen, Vivienne Westwood u Gareth Pugh. Fil-ħajja tagħha ta' kuljum hija tippreferi tilbes il-ħwejjeġ tad-ditta Diesel, H&M u Topshop.

 Referenzi 

Kategorija:Kantanti Ukreni
Kategorija:Twieldu fl-1990
Kategorija:Nies ħajjin